钦定古今图书集成/明伦汇编/官常典/第120卷 > 孔淳之
## 钦定古今图书集成/明伦汇编/官常典/第120卷 > 孔淳之

按《宋书》本传，“淳之字彦深，鲁郡鲁人也。祖惔，尚书祠
部郎。父粲，秘书监征不就。淳之少有高尚，爱好坟籍，
为太原王恭所称。居会稽剡县，性好山水，每有所游，
必穷其幽峻，或旬日忘归。常游山，遇沙门释法崇，因
留共止，遂停三载。法崇叹曰：‘缅想人外，三十年矣，今
乃倾盖于兹，不觉老之将至也’。及淳之还反，不告以”
姓。除著作佐郎，太尉参军，并不就。居丧至孝，庐于墓
侧。服阕，与征士戴颙、王弘之及王敬弘等共为人外
之游。敬弘以女适淳之子尚，会稽太守谢方明，苦要
入郡，终不肯往。茅屋蓬户，庭草芜径，唯床上有数卷
书。元嘉初，复征为散骑侍郎，乃逃于上虞县界，家人
莫知所之。弟默之，为广州刺史，出都，与别司徒王弘
要淳之集冶城，即日命驾东归，遂不顾也。元嘉七年
卒，时年五十九。默之儒学，注《穀梁春秋》。默之子熙先
按《阙里志》，“二十六代淳之、默之。”